Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 233/12/4401	Komárno, 20.11.2012
EEČ : 2-30-245-2012

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 157 odsek 1, odsek 2 písmeno a) Trestného zákona číslo 300/2005 Zbierky zákonov v znení zákona číslo 313/2011 Zbierky zákonov s poukazom na § 138 písmeno h) Trestného zákona

Rozhodol: 	prokurátorka Okresnej prokuratúry Komárno
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 31. marca 2012 v čase kolo 09.45 hodine pri obci XXXXX, časť XXXXX po ceste číslo XXXXX riadila osobné motorové vozidlo značky Peugeot 206, EČ XXXXX, pričom v dôsledku toho, že rýchlosť svojho vozidla neprispôsobila svojim schopnostiam a poveternostným podmienkam, pri prechádzaní tiahlej ľavotočivej zákrute v smere jej jazdy prešla do protismernej časti vozovky, kde narazila do prednej ľavej časti  v opačnom smere jazdiaceho osobného motorového vozidla značky Toyota Avensis, EČ XXXXX, ktoré viedol XXXXX, v dôsledku zrážky došlo k zraneniu jeho spolujazdkyne XXXXX, narodenej XXXXX, ktorá utrpela zlomeninu záprstnej kostičky štvrtého prsta pravej ruky s posunom úlomkov, čiastočné roztrhnutie šľachy vystierača posledného článku štvrtého prsta ľavej ruky, podvrtnutie chrbtice a pomliaždenie hrudníka a brucha s krvným výronom do pravého prsníka a prednej brušnej steny, ktoré zranenia si vyžiadali dobu liečenia a prácesneschopnosti v trvaní najmenej 3 mesiace. 
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
36 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Vyšetrovateľ Ministerstva vnútra Slovenskej republiky, Sekcie kontroly a inšpekčnej služby Bratislava dňa 26.6.2012 vzniesol XXXXX obvinenie za  prečin podľa § 157 odsek 1, odsek 2 písmeno a) Trestného zákona s poukazom na § 138 písmeno h) Trestného zákona na skutkovom základe, uvedenom vo výrokovej časti tohto uznesenia.   
	Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c/ vzhľadom na osobu obvineného, s prihliadnutím na jeho doterajší život a na okolnosti prípadu  možno takéto rozhodnutie považovať za dostačujúce.
	Podľa § 216 ods.2 už citovaného zákona v uznesení o podmienečnom zastavení trestného stíhania sa určí obvinenému skúšobná doba na jeden až päť rokov. Skúšobná doba začína právoplatnosťou uznesenia o zastavení trestného stíhania.
	Prečinu ublíženia na zdraví podľa § 157 odek 1, odsek 2 písmeno a) Trestného zákona sa dopustí ten, kto z nedbanlivosti inému spôsobí ťažkú ujmu na zdraví, závažnejším spôsobom konania.
	Podľa § 138 písmeno h) Trestného zákona závažnejším spôsobom konania je porušenie dôležitej povinnosti uloženej zákonom.
	V danom prípade sa za porušenie dôležitej povinnosti považuje porušenie ustanovenia § 9 ods. 1 číslo 8/ 2009 Z. z. o cestnej premávke  v znení neskorších predpisov.
	V zmysle tohto ustanovenia vodič je povinný na vozovke alebo v jazdnom pruhu jazdiť vpravo pri pravom okraji vozovky alebo jazdného pruhu, to neplatí pri obchádzaní, predchádzaní, otáčaní alebo odbočovaní.

 	Obvinená sa k spáchaniu skutku priznala a vyhlásila, že skutok spáchala, uvedené prehlásenie spravila slobodne, vážne a zrozumiteľne a k podmienečnému zastaveniu trestného stíhania udelila svoj súhlas. 
	Obvinená učinila opatrenie smerujúce k náhrade škody v podobe ohlásenia dopravnej nehody poisťovni XXXXX, v ktorej má na vozidlo, ktorým bola spôsobená dopravná nehoda, uzatvorené povinné zmluvné poistenie.
Poistná zmluva je vedená pod číslom XXXXX a z tejto poistnej zmluvy budú hradené nároky všetkých poškodených /poškodenej XXXXX, zdravotnej i sociálnej poisťovni/.
Vzhľadom na to, že poistná udalosť bola zo strany poisteného ohlásená príslušnej poisťovni v zákonnej lehote, poisťovateľ za neho nahradí poškodeným subjektom ich uplatnené a preukázané nároky na náhradu škody na zdraví, škody vzniknutej poškodením, zničením, odcudzením alebo stratou veci, ušlý zisk. 
	Poistený má z poistenia zodpovednosti právo, aby poisťovateľ za neho nahradil príslušným subjektom uplatnené, preukázané a vyplatené náklady zdravotnej starostlivosti, nemocenské dávky, dávky nemocenského zabezpečenia, úrazové dávky, dávky úrazového zabezpečenia, dôchodkové dávky, dávky výsluhového zabezpečenia a dôchodky starobného dôchodkového sporenia, ak poistený je povinný ich nahradiť týmto subjektom.
	Z uvedeného dôvodu bude potrebné, aby poškodení listinné dôkazy svedčiace o uplatnenom nároku na náhradu škody predložili vyššie uvedenej poisťovni.
Obvinená nebola doposiaľ súdne trestaná ani priestupkovo postihnutá. V karte vodiča doposiaľ záznam nemá.
Kedže obvinená doposiaľ viedla riadny život a od roku 1986, odkedy vlastní vodicské oprávnenie, nespáchala v cestnej premávke žiadny priestupok  a splnila podmienky na podmienečné zastavenie trestného stíhania, považujem toto rozhodnutie za dôvodné.

	S poukazom na vyššie uvedené skutočnosti bolo na mieste rozhodnúť tak, ako je to uvedené vo výrokovej časti uznesenia
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Melinda Slivková
prokurátorka